Broj: 711-I-1169-P-354-18/19-07-11

Zagreb, 17. svibnja 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo),u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva,na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **u predmetu dužnosnice Ivane Lakota, zamjenice gradonačelnika Grada Čabra,** na 50. sjednici, održanoj 17. svibnja 2019.g., donosi sljedeću:

**ODLUKU**

1. **Istovremenim obnašanjem dužnosti zamjenice gradonačelnika Grada Čabra i članstvom u Školskom odboru Srednje škole „Vladimir Nazor“ Čabar, koja nije bila proglašena pravnom osobom od posebnog državnog interesa, odnosno posebnog interesa za jedinicu lokalne, odnosno područne (regionalne) samouprave, u razdoblju od stupanja na dužnost 9. lipnja 2017.g. do 8. prosinca 2018.g., dužnosnica Ivana Lakota počinila je povredu članka 14. stavka 1. ZSSI-a.**
2. **Za povredu ZSSI-a, opisanu pod točkom I. izreke ove odluke, dužnosnici Ivani Lakota izriče se sankcija iz članka 42. stavka 1. podstavka 2. ZSSI-a, obustava isplate dijela neto mjesečne plaće u ukupnom iznosu od 2.000,00 kn, koja će trajati dva mjeseca te će se izvršiti u dva jednaka uzastopna mjesečna obroka, svaki u pojedinačnom mjesečnom iznosu od 1.000,00 kn.**

Obrazloženje

Povjerenstvo je na 35. sjednici, održanoj 18. siječnja 2019.g., pokrenulo postupak za odlučivanje o sukobu interesa protiv dužnosnice Ivane Lakote, zamjenice gradonačelnika Grada Čabra, zbog moguće povrede članka 14. stavka 1. ZSSI-a, koja proizlazi iz istovremenog obnašanja navedene javne dužnosti i članstva u Školskom odboru Srednje škole „Vladimir Nazor“ Čabar, koja nije proglašena pravnom osobom od posebnog državnog interesa, odnosno posebnog interesa za jedinicu lokalne, odnosno područne (regionalne) samouprave.

Dužnosnica je dana 4. ožujka 2019.g. dostavila pisano očitovanje na Odluku o pokretanju postupka u kojem je u bitnom navela kako je u Školski odbor Srednje škole „Vladimir Nazor“ Čabar imenovana kao predstavnica osnivača, Primorsko-goranske županije, dana 27. ožujka 2017.g., a mandat joj je započeo 10. travnja 2017.g. U to vrijeme bila je zaposlena u Gradskoj upravi Grada Čabra. Dužnosnica navodi kako je članstvo u Školskom odboru uredno prijavila u Izvješću u imovinskom stanju podnesenom Povjerenstvu povodom stupanja na dužnost zamjenice gradonačelnika. Dužnosnica ističe kako za članstvo u Školskom odboru nije primala nikakvu naknadu te da je Srednja škola Vladimir Nazor“ Čabar uvrštena na popis pravnih osoba od posebnog interesa za Grad Čabar na sjednici Gradskog vijeća 29. studenog 2018.g.

Uvidom u Registar dužnosnika utvrđeno je kako dužnosnica Ivana Lakota obnaša dužnost zamjenice gradonačelnika Grada Čabra od 9. lipnja 2017.g. Člankom 3. stavkom 1. podstavkom 43. ZSSI-a propisano je da se dužnosnicima u smislu navedenog Zakona smatraju i gradonačelnici, općinski načelnici i njihovi zamjenici. Stoga je i Ivana Lakota, povodom obnašanja navedene dužnost, obvezna postupati sukladno odredbama ZSSI-a.

Dužnosnica Ivana Lakota je dana 11. srpnja 2017.g. podnijela Izvješće o imovinskom stanju dužnosnika povodom stupanja na dužnost zamjenice gradonačelnika Grada Čabra. Uvidom u dostavljeno izvješće, Povjerenstvo je utvrdilo kako je dužnosnica pod rubrikom „Ostala članstva i funkcije dužnosnika u drugim pravnim osobama, udruženjima i organizacijama“ navela kako je od 10. travnja 2017.g. članica Školskog odbora Srednje škole Vladimir Nazor iz Čabra.

Uvidom u internetske stranice Srednje škole Vladimir Nazor iz Čabra utvrđeno je kako Školski odbor škole ima 7 članova te da je jedan od članova i Ivana Lakota, predstavnica osnivača.

Uvidom u izvadak iz sudskog registra Trgovačkog suda u Rijeci Povjerenstvo je utvrdilo da je pod matičnim brojem subjekta 040063481 upisana Srednja škola Vladimir Nazor, OIB: 50797527316, sa sjedištem u Gradu Čabru, Narodnog Oslobođenja 5. Pravni oblik navedenog subjekta je ustanova, a kao osnivač je upisana Primorsko - goranska županija.

Povjerenstvo je od Srednje škole Vladimir Nazor iz Čabra zatražilo očitovanje je li i od kada dužnosnica Ivana Lakota članica Školskog odbora škole i prima li za rad u Školskom odboru naknadu i u kojem iznosu, kao i je li Srednja Škola Vladimir Nazor proglašena pravnom osobom od posebnog državnog interesa, odnosno posebnog interesa za jedinicu lokalne, odnosno područne (regionalne) samouprave, u smislu članka 14. ZSSI-a.

Srednja škola Vladimir Nazor je dana 22. studenog 2018.g. dostavila očitovanje, KLASA: 602-03/18-17/28 od 20. studenog 2018.g., u kojem se navodi kako je Ivana Lakota imenovana u Školski odbor odlukom osnivača škole, Primorsko-goranske županije, 27. ožujka 2017.g. i predstavnica je osnivača. Članovima Školskog odbora mandat teče od 10. travnja 2017.g. i traje 4 godine. Članovi Školskog odbora za svoj rad ne primaju naknadu.

U očitovanju se posebno navodi kako Srednja škola Vladimir Nazor nije proglašena pravnom osobom od posebnog državnog interesa, odnosno posebnog interesa za jedinicu lokalne, odnosno područne (regionalne) samouprave, u smislu članka 14. ZSSI-a.

Povjerenstvo je u postupku ustroja Registra ustanova i izvanproračunskih fondova od posebnog interesa, sukladno članku 30. stavku 1. podstavku 2. ZSSI-a, tražila od Grada Čabra i Primorsko-goranske županije očitovanje koje pravne osobe su proglašene od posebnog interesa u smislu članka 14. ZSSI-a. Grad Čabar je dopisom od 18. siječnja 2016.g. dostavio Odluke o utvrđivanju popisa pravnih osoba od posebnog interesa za Grad Čabar od 2013. i 2014.g. Isto je učinila i Primorko-goranska županija, dopisom od 31. prosinca 2015.g. Iz dostavljenih Odluka Grada Čabra i Primorsko-goranske županije nije razvidno da je Srednja škola Vladimir Nazor bila proglašena pravnom osobom od posebnog državnog interesa, odnosno posebnog interesa za jedinicu lokalne, odnosno područne (regionalne) samouprave.

Dana 21. siječnja 2019.g. Povjerenstvo je zaprimilo očitovanje Srednje škole „Vladimir Nazor“ Čabar, KLASA: 602-03/18-17/28 od 18. siječnja 2019.g., kojim se dostavlja Odluka Gradskog vijeća Grada Čabra o izmjeni i dopuni Odluke o utvrđivanju popisa pravnih osoba od posebnog interesa za Grad Čabar. Uvidom u očitovanje i dostavljenu Odluku utvrđeno je kako je istom i Srednja škola „Vladimir Nazor“ Čabar, između ostalih, proglašena pravnom osobom od posebnog interesa za Grad Čabar. Navedena odluka objavljena je Službenim novinama Grada Čabra broj: 7. od 30. studenog 2018.g., a stupila je na snagu osmog dana od dana objave, odnosno 8. prosinca 2018.g.

Sukladno članku 90. ZOOOSŠ-a osnivač srednje škole može biti Republika Hrvatska, jedinica područne (regionalne) samouprave te druga pravna ili fizička osoba, a osnovne škole, pored navedenih, još i jedinica lokalne samouprave. Člankom 118. stavkom 1. ZOOOSŠ-a propisano je da školom upravlja školski odbor. Time je školski odbor po svojoj ulozi u upravljanju školom kao ustanovom izjednačen s pojmom upravnog vijeća ustanova.

Povjerenstvo ističe da niti člankom 119. ZOOOSŠ-a, koji propisuje sastav školskih odbora, niti kojim drugim člankom istog Zakona, kao niti odredbama Zakona o lokalnim izborima („Narodne novine“, broj 144/12., dalje u tekstu: ZLI) nije propisano da su općinski načelnici, gradonačelnici te njihovi zamjenici članovi školskih odbora osnovnih ili srednjih škola po svom položaju. Napominje se da sukladno članku 119. stavku 1. ZOOOSŠ-a, od sedam članova školskog odbora, osnivač imenuje tri člana.

Slijedom navedenog, Povjerenstvo je iz gore navedenih podataka i dokumentacije utvrdilo kako je dužnosnica Ivana Lakota za vrijeme obnašanja dužnost zamjenice gradonačelnika Grada Čabra bila i članica Školskog odbora Srednje škole Vladimir Nazor iz Čabra, koja nije bila proglašena pravnom osobom od posebnog državnog interesa, odnosno posebnog interesa za jedinicu lokalne, odnosno područne (regionalne) samouprave, čime je u razdoblju od stupanja na dužnost 9. lipnja 2017.g. do 8. prosinca 2018.g., dužnosnica Ivana Lakota počinila povredu članka 14. stavka 1. ZSSI-a te je odlučeno kao u točki I. izreke ove Odluke.

Člankom 42. ZSSI-a propisane su sankcije koje se mogu izreći za povredu odredbi navedenog zakona. Prilikom odmjeravanja vrste i visine sankcije Povjerenstvo je ocijenilo sve okolnosti o kojima ovisi odgovornost dužnosnika za počinjenu povredu ZSSI-a, kao i težinu nastalih posljedica povrede. Kao okolnost koja je utjecala na nužnost izricanja sankcije obustave isplate dijela neto mjesečne plaće kao teže vrste sankcije, Povjerenstvo je cijenilo činjenicu da je dužnosnica u dužem vremenskom razdoblju bila u povredi odredbi ZSSI.

Člankom 44. stavkom 1. ZSSI-a propisano je da sankciju obustave isplate dijela neto mjesečne plaće Povjerenstvo izriče u iznosu od 2.000,00 do 40.000,00 kuna, vodeći računa o težini i posljedicama povrede Zakona. Kao okolnost koja je utjecala na izricanje najniže sankcije unutar propisanog raspona Povjerenstvo je cijenilo okolnost da dužnosnica u Školskom odboru nije primala naknadu te da je navedena ustanova naknadno proglašena pravnom osobom od posebnog interesa za jedinicu lokalne samouprave.

Povjerenstvo smatra da je za utvrđenu povredu ZSSI-a primjerena sankcija obustava isplate dijela neto plaće u iznosu od 2.000,00 kn, koja će trajati dva mjeseca te će se izvršiti u dva jednaka uzastopna mjesečna obroka, svaki u pojedinačnom mjesečnom iznosu od 1.000,00 kn.

Slijedom navedenog Povjerenstvo je donijelo odluku kako je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Uputa o pravnom lijeku:

Protiv ove odluke Povjerenstva dužnosnik može pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnica Ivana Lakota, elektroničkom dostavom
2. Objava na internetskoj stranici Povjerenstva
3. Pismohrana